Työ- ja elinkeinoministeriölle

Luonnos valtioneuvoston asetukseksi kausityölain soveltamisesta   
Viite: TEM/1821/03.01.02/2017 TEM056:00/2017

Työ- ja elinkeinoministeriö on pyytänyt Elinkeinoelämän keskusliitto EK:n lausuntoa luonnoksesta valtioneuvoston asetukseksi kausityölain soveltamisesta. Hallituksen esitys kausityölaiksi (HE 80/2017) on parhaillaan eduskuntakäsittelyssä.

Luettelo kausityötä sisältävistä aloista esitetään annettavaksi valtioneuvoston asetuksella, joka valmistellaan Työ- ja elinkeinoministeriön johdolla yhteistyössä sisäministeriön kanssa. Asetuksen hyväksyminen edellyttää työmarkkinaosapuolten kuulemista.

Hallituksen esityksessä arvioidaan luettelon kausityötä sisältävistä aloista sisältävän ainakin kausityöluontoiset tehtävät seuraavilla aloilla:

• maatalouden kasvinviljelytyöt

• marjojen, hedelmien, erikoiskasvien, juuresten ja vihannesten viljelytyöt

• viher- ja ympäristörakentaminen

• turkistarhatyöt

• metsänhoito-, -istutus- ja taimitarhatyöt

• kausiluonteiset hotelli-, ravintola- ja kylpyläpalvelut sekä matkailun ohjelmapalvelut

• huvipuistot ja festivaalit

• saaristo- ja sisävesimatkailu

Tämä luettelo on valmisteltu kolmikantayhteistyössä Työ- ja elinkeinoministeriön asettamassa työryhmässä.

Eduskunnan työelämä- ja tasa-arvovaliokunta on lausunnossaan (TyVL 6/2017 vp) pitänyt tärkeänä, että asetukseen tulee sisällytetyksi kaikki tarvittavat toimialat.

Matkailu Suomeen on kasvanut ja sen odotetaan kasvavan erityisen paljon maista, joissa ei osata suomea, ruotsia eikä englantia kuten Kiinasta ja Venäjältä. Yritysten tarpeet palkata ulkomaista työvoimaa perustuvat erityisesti kielitaitoon. Asiakkaat myös odottavat palvelua omalla äidinkielellään.  
  
Ottaen huomioon edeltäneen valmistelun sekä kausityötä teettävien yritysten tarpeet sekä sen, että kausityölain soveltamisalaan kuuluvat ainoastaan kausityöluontoiset tehtävät, asetusluonnos on liian suppea erityisesti matkailualojen osalta ja siihen tulisi lisätä:

N 79900 Matkailun ohjelmapalvelut: luonto- ja elämysmatkailu, seikkailut, safarit, kalastusristeilyt yms;

R 90020 Esittäviä taiteita palveleva toiminta; sekä

R 93291 Hiihto- ja laskettelukeskukset